
"Ang mga lumang bagay ay lumipas na... Ang lahat ng mga bagay ay naging bago." 
- Pablo, apostol ng Dios para sa inyo 


PASASALAMAT 


Nagpapasalamat ako sa ating Ama para sa bawat isa sa inyo. 


Ang aking napakabuting asawa na si Grace at ang mga anak namin na sina Gwen, Love, at 
Zsofi na walang humpay na nagmamahal at umuunawa sa aking mga panahon sa pagsusulat. 


Sa aking ina na naging halimbawa sa amin ang kanyang dedikasyon at pagtitiis, kasama na 
rin sa pananatili ang aking kapatid na babae at pamangkin. 


Ang aking mga biyenan sa kanilang katiyagaan sa pagtingin sa aming mga anak. 
Sa mga kapatiran na nagbibigay ng panahon sa pagbabasa ng mga inaaral namin. 


Muli, sa mga walang-sawang mambabasa ng aking mga sinulat, maraming salamat po! 


PAMBUNGAD 


Gaano mo kadalas naitatanong sa iyong sarili, "Kailan ang katapusan ng mundo?" Mahuhulaan 
ba natin kung kailan magaganap ang mga huling araw? O, ano ang mangyayari sa sangkatauhan 
bago iyon? 


Ang isa sa pinakapinaghahandaan o alalahanin na kinakaharap ng mga Kristiyano sa ngayon 
ay ang hula tungkol sa 'Katapusan ng Panahon'. Ang mga mensaheng ito ay maaaring magmula 
sa mga lokal na simbahan mismo o mula sa labas na mga mapagkukunan ng mga balita. Ang 
mga Kristiyano sa buong mundo ay nakikinig na sa sekularisasyon ng hula sa katapusan ng 
mundo. Dahil ang mga Kristiyanong simbahan ay nagbigay ng interpretasyon ng propesiya mula 
sa industriya ng pelikula, mga tagapaglathala ng mga kwento ng science fiction, atbp., sila ay 
naging sekular na. Bilang resulta, ang ilang mga Kristiyano ay tumigil na sa pag-aaral ng Biblia 
tungkol sa mga hula noon dahil hindi natutupad ang mga ito. 


Marahil ang mga nag-uusisa tungkol sa wakas ng panahon ay naghihintay na may takot, 
pinipigilan ang lahat ng mga personal na plano, dahil iniisip na sa "mga huling araw" ay 
magwawakas din ang lahat anumang oras. Ang iba naman ay linggu-linggo na nag-aabang ng 
mga "mga tanda ng mga panahon" o "senyales ng Diyos" habang umaasa sa kaligtasan ng 
kanilang kaluluwa. Minsan nanghuhula na rin habang tinutuklas ang kahulugan ng 666, inaalam 
ang panahon ng paglabas ng Anticristo, at nagtatakda ng mga petsa para sa pagbabalik ni Cristo. 
Ngunit, sa totoo lang, may ilan na matapang dahil hindi na nag-aalala tungkol sa drama ng 
katapusan ng panahon dahil alam nila na ang mga bagay sa kasalukuyan o mga bagay na darating 
ay hindi makapaghihiwalay sa kanila sa pag-ibig ng Diyos. 


Kaya, alamin natin ang mga interpretasyon tungkol sa 'Wakas' na bukas ang isip. 
Una, sa interpretasyon na ang 'Wakas' ay may 'Mga Huling Araw': 


2 Timoteo 3:1 ASND 
Tandaan mo ito: Magiging mahirap ang mga huling araw, 


Iniuugnay ng karamihan na ang 'Mga Huling Araw' bago ang 'Wakas' ay magkakaroon ng 
mga kahirapan, na sa mga panahon na iyon ay nakakabit din ang paglapastangan sa Diyos, 
trayduran, mga giyera, kagutuman, at kapahamakan. Hindi lamang iyon, ang 'Mga Huling Araw" 
ay tinatawag ding "panahon ng kadiliman" dahil sa paghaharian daw ni Satanas ang 
sandaigdigan. 


Pangalawa, may interpretasyon din na ang 'Wakas' ay may 'Huling Araw' at 'Huling Oras": 


1 Juan 2:18-19 

Mumunting mga anak, ito ang huling oras: at gaya ng inyong narinig na darating ang 
anticristo, kahit ngayon ay lumitaw ang marami nang anticristo, kaya nga nalalaman natin na 
ito na ang huling oras. 


Sa pangalawang interpretasyon na ito ay mapapansin natin na ang 'Huling Oras' ay wala sa 
panahon natin, kundi nasa panahon ni Juan. Ngunit kahit na ito ay nasa panahon pa nang sinulat 
ni Juan ang kanyang liham ay kinatatakutan pa rin ang kasalukuyang panahon. Bakit? Dahil ang 
'Huling Oras' daw ay hindi pa ang 'Wakas!'. 


Ang mga nabanggit ba natin sa itaas tungkol sa 'Wakas' ay magkakaibang panahon? Kung 
hindi naman at tama si Juan na nangyari na sa panahon niya ang 'Huling Oras' ay maaari ring 
tama si Pablo dahil para sa kanya "Ang mga lumang bagay ay lumipas na" (2 Corinto 5:17). 


Kung nagsilipas na ang mga dating bagay na nagmula sa mga hula ay ipapakita natin sa 
biblical at lohikal na paraan ang mga konseptong ito. Kaya, simulan na buksan ang ating mga 
isip sa pagtanggap na kung may 'Pasimula' ay may 'Wakas' at ang 'Katuparan ng Mga Panahon' 
na iyon ay lilipas din. 


MGA HULING ARAW 


2 Timoteo 3:1 ASND 
Tandaan mo ito: Magiging mahirap ang mga huling araw, 


Kapag sinabi ba na may mga hula sa Biblia tungkol sa 'Mga Huling Araw' ay paniniwalaan 
natin agad na ito ay tungkol sa 'Wakas ng Panahon' o 'Katapusan ng Mundo'? Kung hindi 
ganoon, dapat nating itanong na ito ba ay "ang mga huling araw ng ano?" Ano ba ang mga 
mangyayari sa mga panahong iyon? 


Dahil sa nasimulan na natin sa pagtatanong, hinihikayat ko na bigyan din ng pagkakataon na 
basahin ang mga pahina nito at maaaring makita ninyo na may iba pang paraan para maunawaan 
ang tungkol sa 'Wakas!'. 


Kailan nga ba ang 'Wakas ng Panahon'? 


Lagi nating naririnig ang mga pananalitang ito: "mga tanda ng mga panahon," "katapusan ng 
daigdig," "araw ng paghuhukom," at "pagkagunaw ng mundo." Ngunit hindi natin nasusuri kung 
paano ginagamit ang mga pananalitang ito ayon sa sinapit ng bansang Israel, nang sakupin sila at 
wasakin ng Imperyo ng Roma ang Templo ng Jerusalem noong 70 AD. Ito ang mga kahirapan na 
sinasabi sa pagtatapos ng Lumang Tipan na tinawag ding 'Katapusan ng Panahon' ng mga Judio 
(Mateo 24, Lucas 21:20-24). 


Kaya, ang panahon ng 'Mga Huling Araw' ay maaaring matukoy sa pamamagitan ng 
pagsiyasat sa mga pangyayaring nauukol dito gaya sa mga takdang panahon na sumasaklaw sa 
pagdating ng Cristo sa Israel, sa pakikinig sa kanyang tinig na mas higit pa sa mga hula ng 
Lumang Tipan, sa pagtalikod ng mga Judio sa kanyang mga turo at propesiya na umabot sa 
katapusan ng Lumang Tipan. Noon din ginanap ang minsan lamang niyang ginawa na 
paghahandog ng kanyang sarili para sa kanilang katubusan (Hebreo 1:1-2, 9:26). 


Kapansin-pansin na tinawag ni Apostol Pedro ang mga araw na iyon bilang "mga huling 
panahon." 


MGA HULING PANAHON 
1 Pedro 1:20 ASND 
Bago pa likhain ang mundo, pinili na ng Dios si Cristo para maging Tagapagligtas natin. At 


ipinahayag siya ng Dios nitong mga huling araw alang-alang sa inyo. 


Nakasulat ang kasabihan na 'Mga Huling Araw ' sa 1 Pedro 1:20 ng Biblia na Ang Salita ng 
Dios (ASND) pero sa salin ng Ang Biblia, Tagalog (ABTAG) naman ay 'Mga Huling Panahon:': 


1 Pedro 1:20 ABTAG 
Na nakilala nga nang una bago itinatag ang sanglibutan, nguni't inihayag sa mga huling 
panahon dahil sa inyo, 


Kung ang 'mundo' at 'sanglibutan' ay magkasingkahulugan sa talata, ang 'Mga Huling Araw' 
at 'Mga Huling Panahon' ay magkasingkahulugan din. Ibig sabihin, sa dalawang salin na ito ay 
nalaman natin na sa mga araw na nabubuhay si Pedro noon ay mga panahon din iyon ng 'Wakas'. 


Bukod pa rito, isinulat din ni Pedro ang kanyang liham noong panahon ng pinakamatinding 
pag-uusig ng Imperyo ng Roma, nang binansagan na "Babilonia" ang Jerusalem (1 Pedro 5:13). 
Napakalaking ebidensiya ang pangunahing bansag sa Jerusalem at makikita natin sa Pahayag 17 
at 18 ang paglalarawan dito. 


Kung sineseryoso natin ang mga kahulugan ng mga tekstong ito na ginamit nina Juan at 
Pedro sa kanilang orihinal na mga tagapakinig, sa mga Kristiyano noong unang siglo, ang 
katapusan ng mga panahon ng mga Judio sa ilalim ng Lumang Tipan ay malapit na, at ang 
kaganapan ng paghatol sa di-matwid na Jerusalem ay malapit na. 


Dahil sa mga panahon kung kailan ang mga kasabihang ito ay naganap, masasabi natin na 
naniniwala ang mga apostol na ang Jerusalem, gaya ng kanilang pinaniniwalaan na ito ay naging 
isang uri ng Babilonia, na ito ay isang makasalanang lungsod na parurusahan o pupuksain sa 
pamamagitan ng Imperyo ng Roma. Ipinakikita nila sa atin na ang lungsod ng Jerusalem ay nasa 
'Mga Huling Araw' na. 


Nakatitiyak tayo na ang mga panahon na iyon ay ang 'Mga Huling Araw' dahil na rin sa mga 
hula na natutupad gaya ng propesiya ni Joel tungkol sa pagbuhos ng Espiritu ng Diyos at iyon 
ang naging pahayag ni Pedro nang magkaroon ng pagtitipon sa piyesta ng Pentecostes (Mga 
Gawa 2:17). 


Tila ang lahat ng mga apostol at manunulat sa mga panahong iyon ay pinaalalahanan ang 
mga mananampalataya na kanilang sinulatan tungkol sa mga katuparan ng mga hula o propesiya 
dahil dumating na ang paghuhukom ni Cristo. 


Lahat ng mga babala nina Cristo at mga apostol tungkol sa sasapitin ng Israel o mga Judio 
na tumutukoy sa 'Mga Huling Araw' ay naganap noong mga panahon na ang pagsuway at 
kasalanan ay tila nasa sukdulan na at nagmumula ang lahat sa Templo sa Jerusalem. Ang 'Wakas 
ay kapansin-pansin at darating sa pamamagitan ng pagkawasak ng Jerusalem. 


' 


ANG HULING ARAW 


Ang kasabihan na 'Mga Huling Araw' ay isang tuntunin na para sa mga Judio na tumutukoy 
sa mga araw ng Mesiyas. Hindi dapat iniuugnay ito sa mga hula ng siyensiya at sa mga pelikula 
tungkol sa katapusan ng tao o daigdig. Nasabi na natin na ang 'Mga Huling Araw' ay tungkol sa 
panahon at estado ng mga Judio sa ilalim ng Batas ni Moises o sa Lumang Tipan. 


Ang punto ay ito: ang 'Mga Huling Araw' ay talagang may katapusan --- ang 'Huling Araw' 
hanggang sa 'Huling Oras' ng 'Wakas'. 


Nagpakita si Jesucristo sa 'Mga Huling Araw' ng panahon ng Lumang Tipan sa Israel. 
Tiniyak niya na ang lahat ng nakakita [nakakilala] at naniwala sa Anak ng Diyos ay may buhay 
na walang hanggan at silang lahat ay babangon sa 'Huling Araw' (Juan 6:39-40). Siya ay 
nagpropesiya din na sa 'Huling Araw' ay darating ang paghuhukom sa mga tumanggi sa kanya at 
sa kanyang mga salita (Juan 12:48). 


Kapag tatanggapin nila ang tungkol sa hinulaang 'Huling Araw ' ni Cristo, inaasahan din ng 
mga Judio na magbibigay ng patunay ang Diyos. Anong ebidensiya sa Biblia ang maaaring 
magpapatunay na ang mga patay ay muling bumangon sa 'Huling Araw'? 


Binanggit ni Pablo ang itinalaga ng Diyos na "araw ng muling pagkabuhay at paghuhukom" 
sa gitna ng burol ng Mars: 


Mga Gawa 17:31 ASND 

Sapagkat nagtakda ang Dios ng araw kung kailan niya ipapataw ang kanyang 
makatarungang hatol sa lahat ng tao rito sa mundo sa pamamagitan ng taong kanyang 
pinili. Pinatunayan niya ito sa lahat, nang buhayin niyang muli ang taong iyon." 


Kung nasa isip ng apostol ang "pagkabuhay na muli ng katawan" ni Cristo sa kanyang 
talumpati sa burol ng Mars, baka naisip niya na ang "muling pagkabuhay ng mga patay" ay 
nagsimula na rin noong panahong iyon. 


Bukod pa kay Cristo, "maraming katawan ng mga banal na natutulog ang bumangon" mula 
sa libingan (Mateo 27:52-53). 


Hindi lamang iyon, si Jesu-Cristo ay nagpakitang buhay siya sa nakararami sa pamamagitan 
ng pagbibigay ng nakakumbinsing mga patunay ng kanyang muling pagkabuhay sa loob ng 
apatnapung araw (Mga Gawa 1:3). 


Higit pa rito, ang apatnapung araw na ito nina Cristo at ng kanyang mga alagad ay maaaring 
isang sagisag ng apatnapung taon. Dahil mula sa kanyang kamatayan hanggang sa kanyang 
muling pagdating upang maghiganti sa bansang Judio ay isang henerasyon mula roon hanggang 
sa pagkawasak ng Jerusalem. 


ANG HULING ORAS 

Ang kasabihan na 'Huling Oras' ay walang ibang ibig sabihin kundi 'Oras ng Pagtatapos' ng 
'Mga Huling Araw' sa Lumang Tipan. Kaya kapag sinabi na 'Huling Oras' na ay dumating na ang 
katapusan. 

Sa kasalukuyang panahon, ang 'Huling Oras' ay maaaring maintindihan sa karaniwang mga 


kasabihan na ginagamit gaya ng "Oras na" o "Ngayon na" dahil napapanahon na. Sa Juan 5:25 ay 
ganito ang ibig ipahiwatig: ”... darating ang panahon, at dumating na nga..." 

Iniuugnay din ang 'Huling Oras' sa "muling pagkabuhay ng mga patay" kaya nang sabihin 
iyon ni Jesu-Cristo ay dumating na ang takdang oras na hinihintay nilang lahat. 


Sa 1 Juan 2:18-19, ang 'Huling Oras' naman ay isang babala tungkol sa paglitaw ng mga 
anticristo. 


Kung gagamitin nating basehan ang mga talatang ito ay mauunawaan natin na ang 'Huling 
Oras' ay naganap na sa panahon nina Cristo at Juan dahil naglabasan na ang mga taong maka- 
Cristo at mga anticristo. Hindi na kailangan pang hintayin ang hinaharap na paghihiwalay ng 
mga matwid at mga di-matwid dahil dumating na ang oras na iyon. 


Sakop din ng 'Huling Oras' ang 'Oras ng Pag-uusig' at 'Oras ng Paghihimagsik' na gagawin 
ng mga di-matwid o mga anticristo, ngunit ang oras ding iyon ay 'Oras ng Pagtitiis' para sa mga 
matwid o maka-Cristo (Marcos 13:11-13). 


Kung susuriin natin ang mga talatang nabanggit dito ay makikita rin natin ang pagkilos ng 
Banal na Espiritu gaya sa nasa Mga Gawa 1:8. 


Binibigyang-diin natin ang 'Huling Oras' bilang isang katuparan ng mga propesiya. Kaya, 


ang 'Huling Oras' ay pinakahudyat ng Wakas (1 Corinto 15:24: 1 Pedro 4:17) at 'Katuparan ng 
Mga Panahon' (Efeso 1:10). 

SA WAKAS 


1 Corinto 13:8 ASND 

May katapusan ang pagpapahayag ng mensahe ng Dios at ang pagsasalita sa ibang wika na 
hindi natutunan, ganoon din ang pagpapahayag ng kaalaman tungkol sa Dios, ngunit ang pag- 
ibig ay walang hangganan. 


Kung bubuo ng isang konsepto ang mga taga-Corinto mula sa paninindigan ni Apostol Pablo 
tungkol sa 'Katapusan' ay mangangahulugan na ito ang 'Wakas' ng mga propesiya at mga 
makapangyarihan sa panahon ng Ikalawang Templo ng mga Judio. 


Nang isulat ni Pablo ang unang liham para sa kanila ay maaaring nasa 53--54AD pa lamang 
sila at ang hinihintay nilang 'Wakas' ay 7OAD dahil naganap noon ang pagkahulog ng Jerusalem 
at pagkawasak ng Ikalawang Templo. 


Ang 'Wakas' na iyon ay hindi ang "katapusan ng sanglibutan" tulad ng alam ng mga tao 
ngayon, kundi ang 'Katuparan ng Mga Panahon' tungkol sa pagtatapos ng Lumang Tipan, 
pagtigil ng kaguluhan sa pagtatalaga ng mga pari sa Templo at kalapastanganan ng mga sekta ng 
mga Judio, at pagwawakas sa kawalan ng makatarungang batas sa ilalim ng paghahari ng mga 
Herodes. 


Ang 'Wakas' na iyon ay hindi tungkol sa digmaang pandaigdig, pandemya, o pinakamalakas 
na lindol o bagyo. Marahil sa ganitong paraan ninyo nabalitaan ang tungkol sa 'Katapusan ng 
Mundo' pero hindi ito ang 'Wakas' na tinutukoy ni Pablo. 


Sabi nga, kinailangan ni Paul na paalalahanan ang mga taga-Corinto tungkol sa: 1) 
'Katapusan ng Mga Hula o Propesiya' at 2) 'Katapusan ng Lahat ng Mga Kapangyarihan' dahil 
ang higit sa lahat ay pagmamahal (1 Corinto 13:13). 


KATAPUSAN NG MGA PROPESIYA 


Ang mga hula o propesiya ay tinatawag ding pagpapahayag ng mensahe ng Diyos. Ang mga 
mensahe na galing sa Diyos ay may pinagmulan at ito ay mula sa kapangyarihan ng Banal na 
Espiritu (Mga Gawa 1:8). 


1 Corinto 13:8 ASND 

May katapusan ang pagpapahayag ng mensahe ng Dios at ang pagsasalita sa ibang wika 
na hindi natutunan, ganoon din ang pagpapahayag ng kaalaman tungkol sa Dios, ngunit 
ang pag-ibig ay walang hangganan. 

Kung ang mga hula o propesiya ay may pinagmulan, ang mga biyayang ito ay may 
katapusan din. 


1 Corinto 13:9-10 ASND 

Hindi pa ganap ang ating kaalaman, ganoon din ang pagpapahayag natin ng mensahe ng 
Dios. Ngunit pagdating ng araw na magiging ganap ang lahat, mawawala na ang anumang 
hindi ganap. 


Ang 'Wakas' na tinutukoy ni Pablo rito ay ang 'Kaganapan ng Lahat' at sa 'Katuparan ng 
Mga Panahon' ay makukumpleto na ang mga mensahe ng Diyos. 


Colosas 1:25 ASND 
Itinalaga ako ng Dios na maging tagapaglingkod ng iglesya para lubusang ipahayag ang 
mensahe niya sa inyo na mga hindi Judio. 


KATAPUSAN NG MGA KAPANGYARIHAN 


Nang tawagin ng Diyos si Pablo na maging apostol, ang pamahalaang Romano at ang 
Sanhedrin ay hindi lamang ganap na awtoritaryan, parehong literal nilang nakikita ang kanilang 
mga sarili na mga diyos. 


Ngunit lahat ng mga nagmamalaking makapangyarihan at mga diosdiosan, ayon sa hula, ay 
may 'Katapusan' din. 


1 Corinto 15:24 ASND 
At pagkatapos nito, darating ang katapusan. Lulupigin niya ang lahat ng kaharian, 
pamahalaan at kapangyarihan, at ibibigay ang paghahari sa Dios Ama. 


Kung susuriin nating mabuti itong 1 Corinto 15:24 at titignan ang Roma 13:1-2 ay tila ba 
magkaiba ang sumulat: 


Roma 13:1-2 ASND 

Magpasakop kayong lahat sa mga namumuno sa pamahalaan. Sapagkat ang lahat ng 
pamahalaan ay nagmula sa Dios, at siya ang naglagay sa mga namumuno sa kanilang 
pwesto. Kaya ang mga lumalaban sa pamahalaan ay lumalaban sa itinalaga ng Dios, at 
dahil dito parurusahan niya sila. 


Kung lilipulin ng Diyos ang lahat ng mga namumuno ay bakit kailangang protektahan niya 
ang mga ito kung may lumalaban sa pamahalaan? Dahil ba sa nagmula sa Diyos ang mga 
pamahalaan kaya hindi maaaring maghimagsik? 


Parang may pagkakaiba ang dalawang talata, di ba? Marahil nangangatwiran lamang si 


Pablo at inuulit lang ang sikat na linya ni Jesu-Cristo na: "Ibigay ninyo sa Emperador ang para 
sa Emperador, at sa Dios ang para sa Dios" (Marcos 12:17). 

Kahit na ginagawang lehitimo ng sulat para sa Roma ang gobyerno, parang ibinababa naman 
ito sa talata sa Corinto. Kaya, ano ang paniniwalaan at susundin ng mga Kristiyano sa panahong 
iyon? Labanan ba ang Roma, ngunit sumunod sa batas at maging mabuting mamamayan? 


Tila mahirap itong solusyunan pero konteksto ang susi dito. 


Una, binanggit na ni Pablo ang gobyerno na (1) nagmula sa Diyos [kay Jesu-Cristo] at (2) 
itinalaga ng Diyos. Hindi ito isang sekular na pamahalaan o gobyerno ng Roma na 
pinamumunuan ng mga Cesar dahil ang dios nila ay si Zeus o ang dyosa na si Roma. 


Ang pamahalaan ng Diyos na tinutukoy ni Pablo ay mga pinuno sa mga sinagoga ng mga 
Gentil sa Roma. May mga sinagoga rin ang mga Judio ngunit kung dadalaw ang mga Kristiyano 
roon ay dapat nilang igalang ang mga namumuno. Dahil na rin nagkaroon ng hidwaan sa pagitan 
ng mga Judio at mga Gentil ay mas hinihikayat ni Pablo na magpakumbaba muna ang bawat isa 
at bigyan ng pagkakataon ang isa't isa na magpahayag ng mensahe ng Diyos dahil darating din 
ang panahon na lahat ng kanilang mga hula o propesiya ay huhusgahan. 


Tandaan natin na ang labanan sa 'Huling Oras' ay labanan ng katotohanan at 
kasinungalingan, mga maka-Cristo laban sa mga anticristo, mga tunay na apostol laban sa mga 
nagpapanggap, at ang iglesya ng Diyos laban sa mga sinagoga ni Satanas. 


Itinuring ni Pablo na ginawang tagabantay ng Banal na Espiritu ang mga namumuno sa 
iglesya o mga obispo laban sa mga ganid na tagapagturo (Mga Gawa 20:28-30). 


Kung tatanggapin natin na lilipulin ng Diyos ang mga huwad na mga pinuno ng Sanhedrin at 
mga mapanirang mga guro sa sinagoga na tinutukoy ni Pablo ay masusunod na ang konteksto ng 
'Katapusan ng Lahat ng Mga Kapangyarihan' sa ilalim ng Lumang Tipan. 


Ang ibig sabihin din nito ay darating ang 'Kaganapan ng Lahat' na ang mga mensahe ng 
Diyos ay makukumpleto ngunit sisirain mismo ng mga sinungaling na namumuno sa kanilang 


mga sinagoga. 


Alalahanin natin na pagdating ng Ttinakdang Panahon' o 'Katuparan ng Mga Panahon' ay 
mapapasailalim ang lahat sa kapangyarihan ni Jesu-Cristo (Efeso 1:10). 

KATUPARAN NG MGA PANAHON 


Efeso 1:10 ASND 
pagdating ng itinakdang panahon. At ang plano niya'y pag-isahin ang lahat ng nasa langit at 
nasa lupa, at ipasailalim sa kapangyarihan ni Cristo. 


Ang 'Katuparan ng Mga Panahon' o Ttinakdang Panahon' ay ang darating na 'Kaganapan ng 
Lahat' na ang mga mensahe ng Diyos ay makukumpleto, na pag-isahin ang lahat sa ilalim ng 
pangalan at kapangyarihan ni Jesu-Cristo, at ang Kaharian ng Diyos ay maghahari sa lahat 
(Marcos 1:15: Efeso 3:15, Colosas 1:25). 


TAKDANG PANAHON 


Ang 'Takdang Panahon' o Ttinakdang Panahon' ay binanggit ni Jesu-Cristo na dumating na 
at ito ay tungkol sa paghahari ng Diyos. 


Marcos 1:15 ASND 
Sinabi niya, “Dumating na ang takdang panahon! Malapit na ang paghahari ng Dios... 


Ang ibig sabihin din nito ay kikilalanin ng lahat [sasambahin] ang pangalan at 
kapangyarihan ng Panginoong Jesu-Cristo. 


Filipos 2:9-11 ASND 

Kaya naman itinaas siyang lubos ng Dios at binigyan ng titulong higit sa lahat ng titulo, 
upang ang lahat ng nasa langit at lupa, at nasa ilalim ng lupa ay luluhod sa pagsamba sa 
kanya. 

At kikilalanin ng lahat na si Jesu-Cristo ang Panginoon, sa ikapupuri ng Dios Ama. 


Sa 'Takdang Panahon' ay mapapasailalim ang lahat kay Jesu-Cristo. Ang kapangyarihan na 
tinutukoy ay si Jesu-Cristo mismo: 


1 Corinto 1:24 ASND 
Ngunit para sa mga tinawag ng Dios, Judio man o hindi, si Cristo ang siyang 


kapangyarihan at karunungan ng Dios. 


Kung ang lahat sa langit at lupa ay mapapasailalim kay Jesu-Cristo, ano ang ibig sabihin ng 
"langit" at "upa" rito? 


Dahil ang 'Takdang Panahon' ay tungkol din sa pag-iisa ng "langit" at "lupa" ay ating 
kilalanin ang mga estadong ito: 

Efeso 3:10 ASND 
para sa pamamagitan ng iglesya ay maipahayag ngayon sa mga namumuno at may 
kapangyarihan sa kalangitan ang karunungan niyang nahahayag sa iba't ibang paraan 


Ang 'Langit' ay ang estado ng mga namumuno at makapangyarihan sa Sanhedrin at mga 
sinagoga. Ang puwesto ng mga namamahalang pari at mga guro o tagapagturo ng Kautusan ni 
Moises ay tinatawag nilang "kalangitan" sa lipunan ng mga Judio. Dahil hindi nila kinikilala ang 
pangalan at kapangyarihan ni Jesu-Cristo ay tinawag silang "masasamang espiritu sa 
himpapawid" o "espiritu ng kasamaan sa mga dakong kaitaasan" ni Pablo (Efeso 6:12 ABTAG): 


Efeso 6:12 ASND 

Sapagkat ang kalaban natin ay hindi mga tao kundi masasamang espiritu sa himpapawid -- 
mga pinuno, may kapangyarihan at mga tagapamahala ng kadilimang namamayani sa 
mundong ito. 


Kaya, ang 'Langit' na naging "kadiliman" ay tumutukoy sa mga namamahalang pari sa 
Ikalawang Templo at mga guro sa mga sinagoga sa ilalim ng Lumang Tipan ng Judaismo. Ang 
"kadilimang" iyon ay ang kasamaan [masasamang mga turo at mga gawa] ng mga pinuno na 
bumubulag sa mga nasa 'Lupa' [mga ordinaryong Judio]. Sila ang mga napahamak sa 'Takdang 
Panahon' ng pagkahulog ng Jerusalem noong 70AD. 


Ang mga namumuno at makapangyarihan sa Sanhedrin at mga sinagoga ay hindi kasali sa 
pinag-iisa ni Jesu-Cristo na 'Langit' at 'Lupa' sa ilalim ng pangalan niya. Dahil si Jesu-Cristo ay 
may sariling 'Langit' [mga namumuno o mga obispo sa iglesya ng Diyos] (Mga Gawa 20:28-30, 
Efeso 2:6). 


Ang mga nasa 'Lupa' [mga ordinaryong Judio] na walang dinadalang apelyido o karangalan 
ng mga magulang ay dinadala lamang ang mga pangalan ng mga may katungkulan o 
kapangyarihan sa Templo o sa mga sinagoga. Sa 'Takdang Panahon' ay nagbago ito dahil ang 
mga Judio na maka-Cristo ay dala na nila ang pangalan ni Jesu-Cristo. 


Kaya, ang mga pinag-isa ni Jesu-Cristo na 'Langit' at 'Lupa' sa ilalim ng pangalan o 
kapangyarihan [pamumuno] niya ay tinatawag din na 'Bahay ni Cristo' o 'Pamilya ng Diyos' 
(Efeso 3:15: Hebreo 3:6). 


KAGANAPAN NG LAHAT 


Sa panahon ng 'Kaganapan ng Lahat' (Colosas 1:25), ang 'Pamamahala ng Diyos' ay ang 
panahon ng 'Pahayag ni Jesu-Cristo' (Galacia 1:12: Pahayag 1:1). Na sa panahon ng 'Pahayag ni 
Jesu-Cristo' ay makukumpleto na ang mga mensahe ng Diyos. Kasama sa mga mensahe ng 
Diyos ang 'mga salita ng hula [propesiya]' (Pahayag 1:4) at 'hiwaga' [misteryo] (Roma 16:25, 1 
Corinto 2:7). 


Ang 'mga salita ng hula' ay tungkol sa 'Katuparan ng Mga Panahon' kung saan idineklara 


ang paghahari ng Diyos o pagdating ng Kaharian ng Diyos (Marcos 1:15: 9:1), ang pagbuhos ng 
mga biyaya [propesiya, kaalaman, atbp] at pagpapakita ng kapangyarihan [mga apostol, propeta, 

guro, obispo, atbp] na nagmumula sa Banal na Espiritu (Mga Gawa 2:17: Mateo 23:34) bilang 
mga boses ng Diyos at katotohan laban sa kasinungalingan ng mga pari na nasa Ikalawang 
Templo: ang paglitaw ng mga di-tunay na Cristo, mga huwad na propeta, mga anticristo (Mateo 
24:24, 1 Juan 2:18-19), ang pag-uusig at kamatayan ng mga maka-Cristo (Mateo 24:9), mga 
paghihirap: digmaan, taggutom, mga salot, paglindol (Mateo 24:6-8), pagtalikod sa 
pananampalataya (Mateo 24:10): ngunit ipangangaral pa rin sa buong mundo nila ang 
ebanghelyo (Mateo 24:14): ang pagbabalik ni Jesu-Cristo (Mateo 16:27-28, 1 Corinto 4:5) at ang 
kaligtasan ng mga nananampalataya sa kanya (Mateo 24:13, Roma 11:25-26), ang muling 
pagkabuhay at pagbabago (1 Corinto 15:51-52), ang paghahayag ng poot ng Diyos (Roma 1:18): 
ang pagkahulog ng Jerusalem at pagkawasak ng Ikalawang Templo (Mateo 23:28, 24:1-2), ang 
pagpapakita at kamatayan ng Tampalasan (2 Tesalonica 2:7--8), ang paglipol sa lahat ng mga 
kapangyarihan at pagpuksa kay Satanas (1 Corinto 15:24, Roma 16:20). 


Ang 'hiwaga' [misteryo] naman ay tungol sa Kaharian ng Diyos (Marcos 4:11) at 
kapangyarihan nito (1 Corinto 4:20) kay Jesu-Cristo bilang namumuno (Efeso 3:4: Filipos 2:9- 
11) at sa kanyang iglesia (Efeso 5:32) na pinag-isang samahan (Efeso 3:9) na mula sa mga maka- 
Cristo na mga Judio (1 Corinto 12:13) at mga Gentil (Efeso 3:6) na magpapangaral ng 
ebanghelyo (Efeso 6:19) ng katotohanan (Efeso 1:13) sa Bagong Kasunduan (Hebreo 8:11-13) sa 
pamamagitan ng Banal na Espiritu (1 Tesalonica 1:5) ay maliligtas ang tao sa kamangmangan 
(Mga Gawa 17:30, Efeso 4:18) hanggang sa maging Kaharian ng Panginoon ang mga kaharian 
ng tao (Pahayag 11:5) sa kanyang paghuhukom sa 'Huling Oras' ng Wakas (1 Pedro 4:17). Ito 
ang 'Pagbabago' (1 Corinto 15:51-52) kung saan ang lahat ay naging 'Bagong Langit' at 'Bagong 
Lupa' (Pahayag 21:1). 


IN: 


LUMIPAS NA 


Pahayag 21:4 ASND 
Papahirin niya ang mga luha sa kanilang mga mata. Wala nang kamatayan, kalungkutan, 
iyakan o sakit. Sapagkat lumipas na ang dating kalagayan. 

Ang 'Lumipas Na' ay tumutukoy sa 'Dating Kalagayan' ng mga Judio na nasa 'Unang Langit' 
at 'Unang Lupa' (Pahayag 21:1). Ang ibig sabihin nito ay nagkaroon ng 'Pagbabago' sa sistema 
ng pagkapari at Kautusan para sa mga mananampalataya sa Kasunduan ng Diyos at Tao (Hebreo 
7:12). 


LUMIPAS NA ANG UNANG LANGIT 


Ang 'Lumipas Na' ay 'Naglaho Na' dahil wala na ang dati. Kaya ang 'Unang Langit' na 
pinamumunuan ng mga pari at mga tagapagturo ng Kautusan ni Moises sa Lumang Tipan ay 
lumipas na, wala na. 


Hebreo 1:10-11] ASND 

At sinabi pa niya sa kanyang Anak, 

"Sa simula, ikaw Panginoon, ang lumikha ng mundo at ng kalangitan. 
11Maglalaho ang mga ito, ngunit mananatili ka magpakailanman. 
Maluluma itong lahat tulad ng damit. 


Kaya ang Kautusan ni Moises sa Lumang Tipan ay pinawalang-bisa na. 


Hebreo 8:13 ASND 
Nang sabihin ng Dios na may bago nang kasunduan, malinaw na pinawalang-bisa na niya 
ang nauna, at ang anumang wala nang bisa at luma na ay mawawala na lamang. 


LUMIPAS NA ANG UNANG LUPA 


Ang mga nasa 'Unang Lupa' [mga ordinaryong Judio] na walang sariling apelyido ay tila 
walang karangalan dahil dinadala lamang nila ang mga pangalan ng mga may katungkulan o 
kapangyarihan sa Templo o sa mga sinagoga. 


Noong una pa man ay tinatawag lamang ang mga Judio sa unang pangalan nila na 
dinurugtungan ng unang pangalan ng kanilang ama [Hal. David na anak ni Jesse, Simon na anak 
ni Juan] o ninunong lalaki [Hal. Jesus na anak ni David]. Nalimot ang panahon na dala ang 
pangalan ng kanilang Diyos gaya sa Samuel, Daniel at Israel. 

Ngunit nang dumating ang 'Takdang Panahon' ay nagbago ito dahil ang mga Judio at mga 
Gentil na nabautismuhan na sa 'pangalan ng Ama at ng Anak at ng Banal na Espiritu' ay dala rin 
nila ang pangalan ni Jesu-Cristo (Mateo 28:19, Mga Gawa 2:38). Kaya tinatawag din sila na 
'nakay Cristo' o iglesya ni Cristo. 


Dahil pinag-isa na ang dalawa at wala na ang Kautusan o Batas ni Moises na parang pader 
na naghihiwalay sa kanila ay tunay ngang 'Lumipas Na' ang 'Dating Kalagayan' (Efeso 2:13-15). 


Ang Bagong Kasunduan ay nakay Jesu-Cristo (Hebreo 12:24). 
LUMIPAS NA ANG DATING KALAGAYAN 


Wala nang Kamatayan. Dahil mayroon nang Bagong Kasunduan, wala nang bisa ang Batas ni 
Moises sa Lumang Tipan. Ang Batas ni Moises na nagdudulot ng kamatayan ay wala nang bisa. 


2 Corinto 3:10-11 ASND 

Kung nagpakita ang Dios ng kapangyarihan niya sa pamamagitan ng Kautusan na 
nagdudulot ng hatol na kamatayan, higit pa ang ipapakita niyang kapangyarihan sa 
pagpapawalang-sala sa mga tao. Ang totoo, balewala ang kapangyarihan ng Kautusan 
kung ihahambing sa kapangyarihan ng bagong pamamaraan ng Dios. Kung may 
kapangyarihang ipinakita ang Dios sa pamamagitan ng Kautusan na lumilipas, higit pa ang 
kapangyarihang ipinapakita niya sa bagong pamamaraang ito na nananatili 
magpakailanman. 


Wala nang Kalungkutan. Ang kalungkutan na tinutukoy ay para sa pagbagsak ng Jerusalem 
noong 70AD na ang tingin ng mga pumupuri sa kaniya ay hindi na siya babagsak kailanman sa 
kanyang pagka-reyna (Pahayag 18:7-8). Ang mga 'nakay Cristo' ay mayroon ding naging 
kalungkutan sa panahon ng paghihirap ngunit ito ay panandalian lamang dahil siya ay muling 
magbabalik. Sa pagbabalik ni Jesu-Cristo, pagkatapos ng pandaliang paghihirap, ay mayroong 
lubos na kagalakan (Juan 16:19-22). 


Juan 16:22 ASND 
Ganyan din kayo. Nalulungkot kayo ngayon, pero magagalak kayo sa araw na magkita 
tayong muli. At walang sinumang makakaagaw ng inyong kagalakan. 


Wala nang Iyakan. Kasama ang iyakan sa kalungkutan na naganap nang sinakop ang Jerusalem 
ng mga sundalo ng Roma sa pamumuno ni Tito. Ang mensahe ni Jesu-Cristo tungkol dito ay 
umabot pa sa "mga anak na babae" ng Jerusalem dahil ang mga panaghoy nila para sa lungsod ay 
aabot pa hanggang sa pagkawasak nito. 


Ngunit ang mga 'nakay Cristo' ay hindi iiyak dahil tinuruan din silang magpigil (1 Corinto 
7:30), alam nila na panandaliang panahon iyon at titigil din ang mga pag-uusig. Ang 
kinatatakutan naman ng mga umusig sa kanila ay bubuhos na sa Jerusalem na kinakanlong ang 
mga pumatay sa mga nangangaral ng salita ng Diyos at dahil nanatili rin sila roon (Pahayag 5:5, 
6:9-11). 

Wala nang Sakit. Ang mga paghihirap at pagdaing na naganap ay tumutukoy sa pang-aalipin sa 
mga 'nakay Cristo' [mga anak ng Diyos] (Roma 8:21-23). Ngunit hindi na nagtagal iyon dahil 
dumating ang 'Katapusan ng mga Makapangyarihan' [mga namumuno sa Lumang Tipan o sa 
relihiyon ng mga Judio] (1 Corinto 15:24). 


Ang dating mga bagay ay nakaraan na. Hindi na kailangang alalahanin ang mga bagay na 
lumipas na. Basahin natin ang patotoo ni Pablo tungkol dito: 


Filipos 3:5-8 ASND 

Sapagkat noong walong araw pa lamang ako ay tinuli na ako. Isa akong Israelita na mula 
sa lahi ni Benjamin. Kaya kung pagiging tunay na Judio ang pag-uusapan, talagang tunay 
akong Judio. At kung pagsunod sa Kautusan ng mga Judio naman ang pag-uusapan, 
talagang sinusunod ko ito dahil Pariseo ako. Kung tungkol naman sa sigasig ng pagsunod 
ko sa relihiyon ng mga Judio, inusig ko ang iglesya. Walang maipipintas sa akin pagdating 
sa pagsunod sa Kautusan. Pinapahalagahan ko noon ang lahat ng ito, pero ngayon 
itinuturing ko na itong walang halaga dahil kay Cristo. At hindi lang iyan, para sa akin, ang 
lahat ng bagay ay walang halaga kung ihahambing sa pagkakakilala ko kay Cristo Jesus na 
aking Panginoon. Itinuring ko na parang basura ang lahat ng bagay makamtan lang si 
Cristo, 


Inilarawan ni Pablo ang kanyang sarili bilang isang "Hebreo ng mga Hebreo," na pinalaki sa 
pananampalatayang Judio at pinag-aralan ang wikang Hebreo (Mga Gawa 22:2). Si Pablo ay 
kabilang sa mga Pariseo, ang pinakadiyos na sekta ng mga Judio noong panahong iyon. Ang mga 
Pariseo ay kilala na napakaistrikto sa pagtataguyod ng batas at tradisyon ng Lumang Tipan. 
Ngunit dumating ang panahon na ang lahat ng ito ay naging walang halaga sa kanya dahil may 
Bagong Kasunduan kay Jesu-Cristo. 


Hebreo 8:13 ASND 
Nang sabihin ng Dios na may bago nang kasunduan, malinaw na pinawalang-bisa na niya 
ang nauna, at ang anumang wala nang bisa at luma na ay mawawala na lamang. 


Anumang bagay sa 'Dating Kasunduan' kay Moises ay 'Lumipas Na' at, para kay Pablo, wala 
nang halaga ito sa kanyang kasalukuyang panahon. 

KONKLUSYON 


1 Corinto 10:11] ASND 
Ang mga bagay na ito'y nangyari bilang halimbawa sa atin, at isinulat upang magsilbing babala 
sa ating mga nabubuhay sa panahong nalalapit na ang katapusan ng lahat. 


Pagdudahan ba natin ang ipinakikita ng Hebreo 9:26 na si Jesu-Cristo ay nagsakripisyo ng 
kanyang sarili sa 'Mga Huling Araw”? 


Hebreo 9:26 ASND 

Dahil kung kailangang ulit-ulitin, maraming beses sanang nagdusa si Cristo mula pa nang 
likhain ang mundo. Pero minsan lamang siya naparito sa mundo para alisin ang mga 
kasalanan natin sa pamamagitan ng paghahandog ng kanyang sarili. Ginawa niya ito 
nitong mga huling araw. 


Na ang 'Mga Huling Araw' ay matatawag din na 'Katapusan ng Mga Panahon' sa ibang salin 
ay malinaw ang pagkakahayag. Na ang 'Mga Huling Araw' ay tumutukoy rin sa pagmemensahe 
ng Diyos sa pamamagitan ni Jesu-Cristo (Hebreo 1:2). 


Isa pa, sa Galacia 4:4 ay mababasa natin na si Jesu-Cristo ay dumating sa "Takdang Panahon' 
at namuhay sa ilalim ng Kautusan. Ibig sabihin, tumutugma ang 'Takdang Panahon' sa 'Mga 
Huling Araw' kung kailan namuhay at namatay si Jesu-Cristo sa ilalim ng Kautusan ni Moises sa 
Lumang Tipan. 


Ang tinutukoy din ng 'Takdang Panahon' ay ang panahon ng sistema ng mga pari sa 
Ikalawang Templo kung saan umiiral ang batas ng mga sakripisyo bago pa ito magwakas noong 
70AD nang wasakin ng mga sundalo ng Roma ang Jerusalem. 


Kaya nasabi ni Pablo na nagsilbing babala ang mga pangyayari noong mga panahon ng 
kanilang mga ninuno na hindi naging kalugod-lugod sa Dios ang kanilang mga gawa at ang 
halimbawa nito sa panahon naman niya ay ang pagpatay kay Jesu-Cristo na naging dahilan para 
datnan na sila ng 'Katapusan ng Lahat' (1 Corinto 10:11). 


Naiintindihan natin ngayon na ang 'Katapusan ng Lahat' ay hindi tungkol sa 1) katapusan ng 
daigdig at 2) katapusan ng sangkatauhan. 


Kaya, ang 'Wakas' ay ang 'Katapusan ng Lahat' ng kapanahunan ng mga Judio sa pamumuno 
ng mga pari sa Templo ng lungsod ng Jerusalem. 

APENDISE 1: SA PASIMULA 


TIM LIWANAG 


Ang Hardin ng Eden ay inilagay sa Silangan para sa isang dahilan, na kung paano rin ipinahayag 
ng Diyos ang kanyang sarili bilang Buhay na Diyos. Ngunit nasaan ito? Saan matatagpuan ang 
Hardin ng Eden? 

Kung nagustuhan ninyo ang Sa Wakas ay tiyak na magugustuhan ninyo ang Sa Pasimula. 


Bumisita na sa Internet Archive at i-download na ang inyong libreng pdf copy: 


https://archive.org/details/sa-pasimula-hardin-ng-eden/ 

APENDISE 2: A.D. 70 --- Ang Pagkahulog ng Jerusalem 


ANG PAGKAHULOG NG 
JERUSALEM 


TIM LIWANAG 


Matuto pa mula sa aking libreng aklat: A.D. 70 --- Ang Pagkahulog ng Jerusalem. Magsadya 
lamang sa Internet Archive para makapag-download ng inyong pdf copy: 


https://archive.org/details/ad-70-ang-pagkahulog-ng-jerusalem 
AD 70 -- Ang Pagbagsak ng Jerusalem, ayon kay Josephus, ay nagdulot ng 1.1 milyong 
pagkamatay bilang resulta ng gutom at karahasan na ginawa ng tao. Ang mga Judiong nasawi, na 


nagmula sa ibang mga rehiyon ng Imperyo ng Roma para lamang ipagdiwang ang taunang 
Paskuwa sa Jerusalem, ay nahuli at napatay sa mga pagkubkob ng mga Romano. 

Si Tim Pagaduan Liwanag ay isang autor na Filipino at iskolar ng kasaysayang pangkultura ng 
Israel at iba pang mga bansa sa Sinaunang Malapit na Silangan. Siya rin ang may-akda sa 
Fulfilled Prophecies na nagsasalaysay ng mga natupad na propesiya ng mga Judio noong unang- 
siglo ng Israel. Ito ang nagbigay sa kanya ng pagkilala bilang unang Filipinong may-akda na 
sumulat ng isang libro tungkol sa mga natupad na eskatolohiya. Nagbigay din siya ng paraan ng 

nilalayong tagapakinig ng mga hula at sa buong paghahayag ng mga misteryo. 

